32005R1345
L 212/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1345/2005 НА КОМИСИЯТА
от 16 август 2005 година
относно установяване на подробни правила за приложение на системата на лицензии за внос на маслиново масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) на Съвета № 865/2004 от 29 април 2004 г. относно общата организация на пазара на маслиново масло и трапезни маслини и за изменение на Регламент (EИО) № 827/68 (1) и по-специално член 10, параграф 4 от него,
като има предвид, че:
(1)
Член 10 от Регламент (EО) № 865/2004 установява особен режим за издаване на лицензии за внос на маслиново масло. Следва да бъдат предвидени някои специални подробни правила за приложение за издаването на тези лицензии.
(2)
Настоящият регламент допълва Регламент (EО) № 1291/2000 на Комисията от 9 юни 2000 г. относно установяване на общи подробни правила на приложение за режима на лицензии за внос и за износ и за сертификати за определяне на авансовите плащания за селскостопански продукти (2).
(3)
За по-голяма яснота и прозрачност Регламент (EО) № 1476/95 на Комисията от 28 юни 1995 г. относно установяване на специални подробни правила за приложение на системата на лицензии за внос на маслиново масло (3) следва да бъде отменен от 1 ноември 2005 г.
(4)
Регламент (EО) № 2543/95 на Комисията от 30 октомври 1995 г. установяване на специални подробни правила прилагане на системата на лицензии за износ на маслиново масло (4) предвижда задължителна система за издаване на лицензии за износ. Съгласно член 10, параграф 3 От регламент (EО) № 865/2004 издаването на лицензии за износ става незадължителна мярка и зависи от развитието на пазара. Следователно Регламент (EО) № 2543/95 следва да бъде отменен от 1 ноември 2005 г.
(5)
Мерките, предвидени в настоящия регламент са в съответствие със становището на Управителния комитет по маслиновото масло и трапезните маслини,
ПРИЕ НАСТОЯЩИЯ РЕГЛАМЕНТ:
Член 1
1. Настоящият регламент установява специални подробни правила за приложение на системата за лицензии за внос, предвидена в член 10 от Регламент (EО) № 865/2004.
2. За внос на продукти от кодове по КН 1509, 1510 00, 0709 90 39, 0711 20 90, 2306 90 19, 1522 00 31 и 1522 00 39 се изисква представяне на лицензия за внос.
Заявленията за лицензии, лицензиите, както и извлечения от лицензиите се извършва посредством формуляри в съответствие с образците от приложение I към Регламент (EО) № 1291/2000.
Член 2
1. За да бъде получена възможност за специалната схема, предвидена в разпоредбите за изпълнение на споразуменията, сключени между Общността и някои трети страни, заявленията за лицензии за внос, както и лицензиите за внос съдържат в кутийки 7 и 8 наименованието на съответната трета страна.
2. Лицензиите за внос задължават да се внася от посочената трета страна продуктът, отговарящ на предвидените условия в упоменатите в параграф 1 регламенти, и за който продукт сертификатът е издаден.
Член 3
1. Лицензиите за внос са валидни 60 дни от датата на действителното им издаване в съответствие с член 23, параграф 2 от Регламент (EО) № 1291/2000.
2. Размерът на гаранцията за лицензиите за внос е 10 евро за 100 килограма нето тегло.
Член 4
1. Държавите-членки нотифицират Комисията за количествата, за които са издадени лицензиите за внос, като уточняват количествата, а в случаите, посочени в член 2, параграф 1 и произхода на вноса при следните срокове:
а)
най-късно до дата 5 на всеки месец за периода от дата 16 до края на предходния месец и най-късно до дата 20 на всеки месец за периода от 1 до 15 на текущия месец за продуктите, предмет на член 1, буква а) от Регламент (ЕО) № 865/2004;
б)
през първия месец, следващ края на всяка кампания, за продуктите, изброени в член 1, букви б) и в) от Регламент (ЕО) № 865/2004, и за които е издадена лицензия за внос.
Ако държава-членка счита, че вносът на количествата, за които са подадени заявления за лицензии, заплашва да наруши пазара, то държавата-членка нотифицира незабавно Комисията, като посочва количествата, специфицирани в съответствие с параграф 1, и разграничава тези, за които са поискани сертификати, но не са издадени или одобрени, от количествата, за които са издадени сертификати през текущите петнадесет дни.
2. Всички нотификации, предмет на параграф 1, включително уведомленията „няма“ се извършват съгласно образеца, посочен в приложението, като се изпращат на Комисията по електронен път.
Член 5
Регламенти (ЕО) № 1476/2004 и № 2543/95 се отменят.
Член 6
Настоящият регламент влиза в сила на седмия ден след деня на публикуването му в Официален вестник на Европейския съюз.
Прилага се от 1 ноември 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 август 2005 година.